CELEX: 32016D1942
Language: sk
Date: 2016-11-04 00:00:00
Title: Vykonávacie rozhodnutie Komisie (EÚ) 2016/1942 zo 4. novembra 2016 o špecifikáciách Európskeho portálu investičných projektov a zrušení vykonávacieho rozhodnutia (EÚ) 2015/1214

5.11.2016   
            
            
               SK
            
            
               Úradný vestník Európskej únie
            
            
               L 299/86
            
         VYKONÁVACIE ROZHODNUTIE KOMISIE (EÚ) 2016/1942
   zo 4. novembra 2016
   o špecifikáciách Európskeho portálu investičných projektov a zrušení vykonávacieho rozhodnutia (EÚ) 2015/1214
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) 2015/1017 z 25. júna 2015 o Európskom fonde pre strategické investície, Európskom centre investičného poradenstva a Európskom portáli investičných projektov a o zmene nariadení (EÚ) č. 1291/2013 a (EÚ) č. 1316/2013 – Európsky fond pre strategické investície (1), a najmä na jeho článok 15 ods. 1,
   keďže:
   
               (1)
            
            
               Nariadením (EÚ) 2015/1017 sa Komisia poveruje úlohou vytvoriť s podporou Európskej investičnej banky (EIB) Európsky portál investičných projektov (EIPP). Portál EIPP je verejne prístupný webový portál investičných projektov, ktorý slúži ako platforma na propagáciu projektov medzi potenciálnymi investormi v celosvetovom meradle.
            
         
               (2)
            
            
               Portál EIPP bol vytvorený na základe vykonávacieho rozhodnutia Komisie (EÚ) 2015/1214 (2) a začal fungovať v júni 2016.
            
         
               (3)
            
            
               Zo skúseností získaných z riadenia portálu EIPP vyplýva, že sú potrebné určité zmeny, najmä pokiaľ ide o vstupné kritériá a poplatok za spracovanie žiadostí, aby sa poskytla väčšia flexibilita pri výbere projektov na zaradenie do portálu EIPP a aby sa objasnil rozsah pôsobnosti výnimky z poplatkov.
            
         
               (4)
            
            
               V uvedených súvislostiach je vhodné oslobodiť okrem verejných predkladateľov projektov aj súkromných predkladateľov projektov, ktorých projekt podporuje verejný orgán členského štátu v záujme plnenia priorít verejných investícií, od úhrady poplatkov za spracovanie žiadosti s cieľom riadne vykonávať článok 15 ods. 4 nariadenia (EÚ) 2015/1017 a prilákať zvýšený počet vysokokvalitných projektov s osobitným spojením s týmito investičnými prioritami.
            
         
               (5)
            
            
               V záujme zrozumiteľnosti vzhľadom na objem zmien a s cieľom zjednodušiť vykonávanie portálu EIPP by sa vykonávacie rozhodnutie (EÚ) 2015/1214 malo zrušiť a nahradiť týmto rozhodnutím,
            
         PRIJALA TOTO ROZHODNUTIE:
   Článok 1
   Týmto sa prijímajú technické špecifikácie Európskeho portálu investičných projektov (EIPP) stanovené v prílohe.
   Článok 2
   Projekty sa zaradia do portálu EIPP, ak spĺňajú tieto vstupné kritériá:
   
               a)
            
            
               projekt (alebo program pozostávajúci z menších projektov) musí mať minimálne celkové náklady vo výške 5 000 000 EUR;
            
         
               b)
            
            
               projekt sa musí vykonať v rámci geografického rozsahu pôsobnosti článku 8 nariadenia (EÚ) 2015/1017 a podporiť jeden alebo viac cieľov a sektorov uvedených v článku 9 ods. 2 uvedeného nariadenia;
            
         
               c)
            
            
               predkladateľ musí byť právnickou osobou usadenou v členskom štáte a nesmie byť predmetom insolvenčného konania;
            
         
               d)
            
            
               projekt musí byť v súlade s právom Únie a právom príslušného členského štátu a pre členské štáty alebo Komisiu nesmie znamenať právne riziko alebo riziko ohrozenia dobrej povesti alebo vnútroštátnej bezpečnosti;
            
         
               e)
            
            
               realizácia projektu sa musí začať alebo sa očakáva, že sa začne do troch rokov od dátumu predloženia žiadosti o zaradenie projektu do portálu EIPP;
            
         
               f)
            
            
               projekt sa v projektovej žiadosti musí jasne opísať ako investičný projekt a informácie, ktoré sa v nej uvedú, musia byť presné a musia spresniť výšku financovania potrebného na vykonanie projektu.
            
         Článok 3
   Súkromným predkladateľom projektov sa musí účtovať poplatok za spracovanie žiadosti do výšky 250 EUR na projekt.
   Štátne, regionálne alebo miestne orgány, verejnoprávne inštitúcie, ako sa vymedzujú v článku 2 ods. 1 a 4 smernice Európskeho parlamentu a Rady 2014/24/EÚ (3), združenia vytvorené takýmito orgánmi alebo inštitúciami a subjekty kontrolované týmito orgánmi alebo inštitúciami (verejní predkladatelia projektu) sú oslobodené od úhrady poplatku za spracovanie žiadosti.
   Súkromní predkladatelia projektov sú takisto oslobodení od úhrady poplatku za spracovanie žiadosti v súvislosti s projektmi, ktoré podporuje verejný orgán členského štátu v záujme plnenia priorít verejných investícií.
   Zodpovedný povoľujúci úradník môže vo výnimočných a odôvodnených prípadoch takisto rozhodnúť o oslobodení súkromného predkladateľa projektov od úhrady poplatku za spracovanie žiadosti.
   Príjem z poplatku za spracovanie žiadosti predstavuje dodatočné rozpočtové prostriedky v súlade s článkom 21 ods. 4 nariadenia Európskeho parlamentu a Rady (EÚ, Euratom) č. 966/2012 (4) a článku 15 ods. 4 nariadenia (EÚ) 2015/1017.
   Článok 4
   Vykonávacie rozhodnutie (EÚ) 2015/1214 sa zrušuje.
   Článok 5
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      V Bruseli 4. novembra 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 169, 1.7.2015, s. 1.
   
      (2)  Vykonávacie rozhodnutie Komisie (EÚ) 2015/1214 z 22. júla 2015, ktorým sa vytvára Európsky portál investičných projektov a stanovujú sa jeho technické špecifikácie (Ú. v. EÚ L 196, 24.7.2015, s. 23).
   
      (3)  Smernica Európskeho parlamentu a Rady 2014/24/EÚ z 26. februára 2014 o verejnom obstarávaní a o zrušení smernice 2004/18/ES (Ú. v. EÚ L 94, 28.3.2014, s. 65).
   
      (4)  Nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (Ú. v. EÚ L 298, 26.10.2012, s. 1).
   
      PRÍLOHA
      
         TECHNICKÉ ŠPECIFIKÁCIE EURÓPSKEHO PORTÁLU INVESTIČNÝCH PROJEKTOV (EIPP)
      
      1.   VŠEOBECNÝ OPIS
      Portál EIPP, vytvorený podľa článku 15 nariadenia (EÚ) 2015/1017, je verejne prístupný webový portál investičných projektov, ktorý slúži ako platforma na propagáciu projektov medzi potenciálnymi investormi v celosvetovom meradle. Hlavným cieľom portálu EIPP je stimulovať a urýchliť vývoj a realizáciu investičných projektov v Únii, a tým prispieť k vyššej zamestnanosti a hospodárskemu rastu. Uverejnenie projektu na portáli EIPP nepredstavuje schválenie tohto projektu Komisiou alebo EIB a nie je podmienkou na získanie finančnej podpory zo strany Únie alebo EIB.
      Hlavné časti portálu EIPP sú:
      
                  a)
               
               
                  verejne dostupné webové sídlo, ktoré obsahuje databázy projektových formulárov (webové stránky so štruktúrovaným prehľadom informácií o jednotlivých projektoch na portáli EIPP);
               
            
                  b)
               
               
                  interaktívne zoznamy a mapa projektov;
               
            
                  c)
               
               
                  vyhradené časti pre investorov a predkladateľov projektov.
               
            Portál EIPP bude takisto obsahovať neverejný modul na spracovávanie projektov.
      Projekty na portáli EIPP sú zoskupené podľa oblastí zodpovedajúcich cieľom a kategóriám uvedeným v článku 9 ods. 2 nariadenia (EÚ) 2015/1017.
      2.   SPRÁVA PORTÁLU EIPP A VZŤAHY S PREDKLADATEĽMI PROJEKTOV, POUŽÍVATEĽMI WEBOVÉHO SÍDLA A POSKYTOVATEĽMI PODOBNÝCH SLUŽIEB
      Portál EIPP spravuje Európska komisia. Na jeho správe sa môžu podieľať členské štáty. Obsah portálu EIPP vytvárajú predkladatelia projektov, t. j. súkromné a verejné právnické osoby.
      Účasť predkladateľov projektov a ostatných registrovaných používateľov portálu EIPP je podmienená ich súhlasom s podmienkami používania portálu EIPP. Tieto podmienky sú zamerané na zabezpečenie kvality uverejňovaných informácií získaných od predkladateľov projektov, pričom sa v nich stanoví, že Komisia nezaručuje správnosť uverejnených informácií a nemožno ju brať na zodpovednosť v prípade akýchkoľvek nárokov vznesených na základe uverejnenia projektu.
      Vo vyhlásení o odmietnutí zodpovednosti by sa používatelia webového sídla mali upozorniť, že Komisia nemôže zaručiť správnosť uverejnených informácií a že potenciálni investori musia vykonať vlastnú obvyklú hĺbkovú analýzu vrátane finančných a akýchkoľvek iných aspektov, ktoré sú relevantné pre ich rozhodnutie investovať do určitého projektu. Komisia sa môže rozhodnúť, že odstráni projekt z portálu EIPP po troch rokoch od jeho počiatočného uverejnenia.
      Portál EIPP môže spolupracovať s ostatnými poskytovateľmi podobných služieb na vnútroštátnej alebo medzinárodnej úrovni zameraných na stimulovanie alebo uľahčovanie investičnej činnosti.
      3.   OVEROVANIE PROJEKTOV
      Útvary Komisie overia projekty na základe vstupných kritérií stanovených v článku 2 tohto rozhodnutia. Komisia má širokú mieru voľného uváženia pri vykonávaní overovania projektov a posudzovaní, či projekt zaradí alebo nezaradí na portál EIPP. Overovanie zlučiteľnosti s právnymi predpismi príslušného členského štátu a overovanie potenciálnych rizík pre tento členský štát sa vykonáva na základe informácií poskytnutých členským štátom v prípade, že sú dostupné. Vykonávanie niektorých technických aspektov overovania projektov a ich validácia, ako je overovanie identity predkladateľov projektov, možno zadať tretím stranám.
      Členské štáty sa vyzvú, aby určili jedno alebo viac kontaktných miest a vymedzili ich zapojenie do overovania projektov. Úloha EIB pri podpore portálu EIPP sa stanoví v dohode o úrovni poskytovaných služieb podľa potreby.
      4.   POPLATOK ZA SPRACOVANIE ŽIADOSTI
      S cieľom nárokovať si výnimku z úhrady poplatku za spracovanie žiadosti v súlade s článkom 3 ods. 2 alebo 3 tohto rozhodnutia projektová žiadosť musí byť doplnená buď vlastným vyhlásením predkladateľa projektu o statuse verejného predkladateľa projektu v čase predloženia žiadosti, alebo písomným potvrdením príslušného verejného orgánu o podpore projektu. Na tento účel portál EIPP sprístupní štandardizované formuláre.
      K prípadom, ktoré sú považované za odôvodnené na udelenie výnimky z oslobodenia úhrady poplatku za spracovanie žiadosti v súlade s článkom 3 ods. 4 tohto rozhodnutia, patria projekty, ktoré využívajú podporu programu Únie, alebo projekty zahrnuté okrem iného v zozname projektov spoločného záujmu uvedeného v nariadení Európskeho parlamentu a Rady (EÚ) č. 347/2013 (1), alebo projekty zlučiteľné s usmerneniami pre rozvoj transeurópskej dopravnej siete uvedenými v nariadení Európskeho parlamentu a Rady (EÚ) č. 1315/2013 (2), ako potvrdili príslušné útvary Komisie.
      
         (1)  Nariadenie Európskeho parlamentu a Rady (EÚ) č. 347/2013 zo 17. apríla 2013 o usmerneniach pre transeurópsku energetickú infraštruktúru, ktorým sa zrušuje rozhodnutie č. 1364/2006/ES a menia a dopĺňajú nariadenia (ES) č. 713/2009, (ES) č. 714/2009 a (ES) č. 715/2009 (Ú. v. EÚ L 115, 25.4.2013, s. 39).
      
         (2)  Nariadenie Európskeho parlamentu a Rady (EÚ) č. 1315/2013 z 11. decembra 2013 o usmerneniach Únie pre rozvoj transeurópskej dopravnej siete a o zrušení rozhodnutia č. 661/2010/EÚ (Ú. v. EÚ L 348, 20.12.2013, s. 1).